ניקולה טסלה נחשב לפעמים לגאון, לפעמים למשוגע ולרוב לגאון-משוגע. לצד המצאותיו הרבות שסללו את הדרך אל העתיד בו אנו חיים עכשיו הילל טסלה המצאה אחת שלו בפרט. הוא טען שבמשך למעלה משלושים שנים עבד על פיתוח שיביא קץ למלחמות – קרן מוות כה חזקה שתוכל להפיל עשרת אלפים מטוסי אויב מהשמים ותעצור צבאות שלמים מלהתקדם. הוא אף טען שלא מדובר בניסוי וכי בנה והפעיל בהצלחה "קרן מוות" כזו. כעת חיל הים האמריקאי מתכנן לשלב בצי אמצעי לחימה דומה. תוכניותיהם של חיל הים האמריקאי לשנה הקרובה אמנם צנועים ביחס להמצאה של טסלה אך הקונספט דומה למדי.
הנשק החדשני של חיל הים האמריקאי הוא תותח לייזר עוצמתי. מערכת הנשק תכנס לפעולה בתחילת שנת 2014 ותותקן על ספינה בשם "USS Ponce" במפרץ הפרסי. לנשק הלייזר מתוכננים מספר שימושים. ניטרול סירות תקיפה קטנות ומהירות כאלו בהן משתמשים היום כוחות ימיים של המשמר האיסלמי באיראן נגד ספינות ארה"ב הוא אחד השימושים. גורם אחר מולו מתכננים להפעיל את הפיתוח הוא כטב"מים הנושאים אמצעי מעקב או טילי אוויר-קרקע אותם יוכל תותח הלייזר ליירט באויר. כמו כן ניתן יהיה להשתמש בלייזר בעוצמה נמוכה כדי לנטרל מערכות ממוכנות של האויב ללא נזק היקפי. כרגע הנשק אינו חזק דיו להפיל מטוסי קרב מהשמיים אך לשדרוג כזה מכוונים גם בחיל וגם בחוגי הפיתוח של הנשק.
גוף מחקר בלתי תלוי קבע לאחר בחינת המערכת כי מדובר בפריצת דרך משמעותית במלחמה הימית אשר תביא לשינוי בטקטיקות הלחימה, מבנה הספינות וברלוונטיות מערכות הנשק הימייות הקיימות. בדו"ח שהפיצו טענו שמדובר בשינוי שווה ערך לשילוב הטילים ארוכי הטווח בספינות המלחמה בשנות החמישים.
בין היתרונות של מערכת הנשק החדשה בולטת במיוחד עלות ההפעלה. פחות מדולר אחד לירי בודד של קרן לייזר נגד מטרה. זאת כנגד עלות בת מאות אלפי דולרים לשיגור של טיל בודד היום. כמו כן המערכת פותרת את הספינה מלשאת את החימוש הכבד והנפיץ על הסיפון. כל עוד הספינה מסוגלת לספק למערכת אנרגייה חשמלית התותח יכול לפעול.
כמובן שקיימים למערכת גם חסרונות ומגבלות. מזג האוויר הוא הראשון ברשימה. קרן הלייזר מושפעת דרסטית על ידי עננות, עשן, אבק וחול. כמו כן מתוקף אופי הנשק, בינו למטרה חייב להיות קשר עין. הקרן לא יכולה לתקוף מטרות מעבר לקו האופק או מעבר לשטח הררי. חסרון משמעותי נוסף הוא האפשרות לנטרל את השפעות הלייזר על ידי ציפוי דמוי מראה על פני הכלים של האויב שישבור ויחזיר את הקרן.
מחיר האב טיפוס עומד על 32 מיליון דולר. לדברי גורמים רשמיים, אם המערכת תוכיח את עצמה כיעילה עבור החיל ויוחלט ליישמה בכלל ספינות הצי, המחיר ליחדה ירד משמעותית.
על אף ההתקדמות הטכנולוגית בשמונים השנים מאז סקרו העיתונים את ההמצאה של ניקולה טסלה, קרן לייזר המפילה כלי טייס מהשמים נראית עתידנית היום כמעט כפי שנראיתה אז. אך בעידן בו כיפת הברזל הופכת בן רגע עשרה טילים לעשרה ענני אבק מעל ראשינו שלנו, היא לא נראית מופרכת כלל.